b"\n_START_ARTICLE_\nAlzines de Can Camps\n_START_SECTION_\nAspecte general\n_START_PARAGRAPH_\nL'Alzina I, amb els seus m\xc3\xa9s de quatre metres i mig de per\xc3\xadmetre, \xc3\xa9s la m\xc3\xa9s gruixuda de la seua esp\xc3\xa8cie a tot el Vall\xc3\xa8s Occidental i mereixeria la catalogaci\xc3\xb3 com a Arbre Monumental de Catalunya. La seua edat \xc3\xa9s un misteri, tot i que hom calcula que t\xc3\xa9 al voltant de 300 o 400 anys, tal vegada m\xc3\xa9s. La seua soca es bifurca a uns dos metres de terra, creant una figura una mica desmanegada (com si l'arbre estigu\xc3\xa9s partit pel mig) i fa l'efecte que una pinta gegantina li hagu\xc3\xa9s clenxat la cap\xc3\xa7ada en un intent de pentinar-la. A uns cinquanta metres de l'Alzina I, vers ponent, s'al\xc3\xa7a l'Alzina II, un altre arbre de dimensions colossals tot i que menors a les de la seua germana gran. Totes dues es troben en for\xc3\xa7a bon estat de conservaci\xc3\xb3 tenint en compte l'edat, llevat d'algunes branques mortes.\n_START_SECTION_\nAcc\xc3\xa9s\n_START_PARAGRAPH_\nEs troben al costat de la masia de Can Camps, on avui dia hi ha una h\xc3\xadpica anomenada H\xc3\xadpica Can Camps. Des de Sant Quirze del Vall\xc3\xa8s prenem la carretera C-1413a en direcci\xc3\xb3 a Rub\xc3\xad. Recorreguts uns dos quil\xc3\xb2metres i mig, just al l\xc3\xadmit del terme municipal, tombem a l'esquerra per la urbanitzaci\xc3\xb3 Can Barata. Seguim el carrer principal (carrer Cam\xc3\xad dels Monjos). En acabar-se l'asfalt, continuem recte per pista de terra. Recorregut un quil\xc3\xb2metre des de la carretera, arribem a un encreuament. Continuem per la pista de l'esquerra, ignorant algun trencall secundari que trobarem m\xc3\xa9s endavant. Tres-cents metres m\xc3\xa9s enll\xc3\xa0 arribem a una altra cru\xc3\xaflla. La pista que baixa a m\xc3\xa0 esquerra ens portar\xc3\xa0 a Can Camps (r\xc3\xa8tol indicador Benvinguts H\xc3\xadpica Can Camps) en uns quatre-cents metres. Com que els arbres es troben en una finca particular, \xc3\xa9s millor deixar el cotxe al darrer encreuament i baixar a peu els darrers quatre-cents metres. Coordenades UTM: 31T X0422593 Y4595984 (Alzina I, la m\xc3\xa9s gruixuda)."